
ועדת החוקה, חוק ומשפט 
 26/12/2011 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 512>
 מישיבת ועדת החוקה, חוק ומשפט 
 יום שני, ל' בכסלו התשע"ב (26 בדצמבר 2011), שעה 11:30
<סדר היום:>
<1. הצעת חוק המזונות (הבטחת תשלום) (תיקון מס' 9) (ביטול שלילת תשלום עקב יצאה מהארץ), התשע"ב-2011>
<2. הצעת חוק המזונות (הבטחת תשלום) (תיקון מס' 8) (ביטול שלילת תשלום עקב יציאה מהארץ), התשע"ב-2011>
נכחו:

<חברי הוועדה:> 
דוד רותם  -  היו"ר
אורי מקלב

<מוזמנים:> 
חה"כ יעקב אדרי

חה"כ דב חנין
חה"כ פניה קירשנבאום
	עו"ד שי סומך
	–
	מחלקת ייעוץ וחקיקה, משרד המשפטים

	עו"ד טובה פריש
	–
	לשכה משפטית, הנהלת האגף, האפוטרופוס הכללי

	גיא הרמתי
	–
	רפרנט בטל"א  באג"ת, משרד האוצר

	דב בארי
	–
	רכז אג"ת, משרד האוצר

	ג'לאל סוטאת
	–
	משרד האוצר

	עו"ד שלמה מור
	–
	הלשכה המשפטית, המוסד לביטוח לאומי

	אורית נתנאל
	–
	מרכזת בכירה בתחום מזונות, המוסד לביטוח לאומי

	בתיה כהן
	–
	מנהלת תחום מזונות, המוסד לביטוח לאומי

	עו"ד ענת ליברמן
	–
	סגנית היועצת המשפטית, רשות האכיפה והגביה

	עו"ד גלי עציון
	–
	יעוץ משפטי, ארגון נעמ"ת

	עו"ד מאירה בסוק
	–
	לשכה משפטית, ארגון נעמ"ת

	אנה בולייבסקי
	–
	מתנדבת, עמותת גרנית


<ייעוץ משפטי:>
עו"ד תמי סלע
<מנהלת הוועדה:>
דורית ואג
<קצרנית פרלמנטרית:>
אסתר מימון
<הצעת חוק המזונות (הבטחת תשלום) (תיקון מס' 9) (ביטול שלילת תשלום עקב יצאה מהארץ), התשע"ב-2011>
<הצעת חוק המזונות (הבטחת תשלום) (תיקון מס' 8) (ביטול שלילת תשלום עקב יציאה מהארץ), התשע"ב-2011>
<היו"ר דוד רותם:>
רבותי, אנחנו מתחילים בהצעת חוק המזונות (הבטחת תשלום) (תיקון מס' 9) (ביטול שלילת תשלום עקב יציאה מהארץ), חברי הכנסת פניה קירשנבאום, שלי יחימוביץ, ציפי חוטובלי, רונית תירוש, אורלי לוי אבקסיס, אנסטסיה מיכאלי, עינת וילף ורוחמה אברהם, והצעת חוק המזונות – למה אצלך זה 8, דב חנין? אני לא מבין, זה אותו תיקון – ביטול שלילת תשלום עקב יציאה מהארץ.

<תמי סלע:>
נצטרך להחליט על מיזוג, הפעם זה באישור ועדת הכנסת.

<היו"ר דוד רותם:>
כבר החלטתי קודם. אנחנו נעלה את שניהם ביחד. מי שרוצה, אני אדבר פעמיים במליאה. יכול להיות שעכשיו אני לא אוכל לעשות את זה, כי אם אני אצביע נגד עמדת הקואליציה, ישללו לי את רשות הדיבור במליאה.
<דורית ואג:>
אנחנו מחליטים למזג ולפנות לוועדת הכנסת?

<היו"ר דוד רותם:>
כן.

<תמי סלע:>
לגופו של עניין.

<היו"ר דוד רותם:>
לגופו של עניין, מי רוצה להגיד לנו משהו? למשרד האוצר יש הסתייגויות מהנוסח שהעליתי לוועדה?

<תמי סלע:>
בקריאה הראשונה הנוסח שעבר הוא מחיקה של סעיף 9א, שהוא הסעיף שקובע את המגבלה על יציאות לחוץ-לארץ, ששולל את התשלום בנסיבות מסוימת – היום זה יציאה שנייה עם שהייה של חודש קלנדרי מלא מחוץ לישראל. 

בדיון שהתקיים פה בוועדה, בהכנה לקריאה הראשונה, הוועדה ציינה, וזה צוין גם בדברי ההסבר, שתישקל איזו הוראה שתמנע מנשים ששוהות תקופה מאוד ממושכת, יורדות מהארץ אפילו, לקבל את התשלום. היתה פה טענה של הביטוח הלאומי שאין להם יכולת לעקוב אחרי זה, ויצא שאם הסעיף יימחק, שגם נשים שירדו מהארץ ובכלל חיות מחוץ לישראל ימשיכו לקבל את התשלום, אף-על-פי שכן חשוב להגיד בהקשר הזה שיש מבחן תושבות, כמו בחוק הבטחת הכנסה - התנאי לזכאות שהמבקש הוא תושב ישראל. יש קושי לבחון את זה ובפועל רק אחרי - - -
<שלמה מור:>
חמש שנים.
<תמי סלע:>
זה באמת אולי מנגנון שהיה צריך לבנות בצורה יותר יעילה.

<פניה קירשנבאום:>
אז תתקנו את זה. אנחנו נתמוך.
<שלמה מור:>
לא.

<היו"ר דוד רותם:>
מה זה "לא"? אתם נמצאים אצלי עם העניין הזה ממילא.

<תמי סלע:>
ההצעה שהועברה לגורמים בהמשך לאותו דיון שהתקיים היא לשלול את התשלום אם מישהי שהתה מעל 120 ימים ברציפות מחוץ לישראל. זה בפתח הדברים. היו גם דיונים על הצעות אחרות, אבל נמשיך כרגע.
<היו"ר דוד רותם:>
מי לא מוצא חן בעיניו ה-120 יום ברציפות?

<יעקב אדרי:>
אדוני היושב-ראש.
<היו"ר דוד רותם:>
אתה רוצה לתת לי תשובה? 

<יעקב אדרי:>
אני רוצה להתייחס.

<היו"ר דוד רותם:>
לך זה מפריע?

<יעקב אדרי:>
יכול להיות שזה יפריע לי כתושב מדינת ישראל. באתי להתייחס לעניין. השאלה אם זה 120 יום בשנה, או שזה 120 יום, באים עוד פעם לארץ והמונה דופק מחדש.

<היו"ר דוד רותם:>
אם אתה שואל אותי - - -
<יעקב אדרי:>
כן, אני שואל אותך.

<היו"ר דוד רותם:>
זה צריך להיות ברציפות 120 יום.

<יעקב אדרי:>
מה זאת אומרת?
<פניה קירשנבאום:>
כל פעם 120 יום.

<היו"ר דוד רותם:>
כל פעם 120 יום. הרי בסופו של דבר את מי - - -

<יעקב אדרי:>
מה זאת אומרת - - -

<היו"ר דוד רותם:>
תן לי להסביר לך.

<יעקב אדרי:>
האם אחרי 120 יום היא באה לשבוע, שבועיים, שלושה ונוסעת עוד פעם ל-120 יום?
<היו"ר דוד רותם:>
היא חוזרת לפה ונוסעת. כן.

<יעקב אדרי:>
אז היא תקבל?
<היו"ר דוד רותם:>
כן.

<יעקב אדרי:>
זוהי פשיטת רגל של המדינה.
<היו"ר דוד רותם:>
אני לא מסכים אתך.

<דב חנין:>
יש מבחן תושבות.
<יעקב אדרי:>
התושבות זה ברור.
<דב חנין:>
אבל יש.

<יעקב אדרי:>
אני מדבר על משהו אחר. זה ניצול ניצי.

<היו"ר דוד רותם:>
יעקב אדרי, התיקון הזה עלה כי בישיבה הקודמת ישב פה בוז'י הרצוג ואמר: בתור שר רווחה אני אומר לכם שלא יכול להיות שאנשים שבעצם עזבו את הארץ ימשיכו לקבל.

<יעקב אדרי:>
נכון. זה בדיוק העניין.

<היו"ר דוד רותם:>
לכן באנו ואמרנו "120 יום". אתה מבין שהתשלום שמקבלים פה הוא לא כל כך גדול.

<דב חנין:>
הוא גם לא מהמדינה, הא מהחייב.

<היו"ר דוד רותם:>
לא, רגע, דב חנין. תן לי לענות לו, אחר-כך תתקנו אותי. בינתיים אני יודע מה אני אומר. בסופו של דבר המדינה משלמת את המזונות האלה. 

<תמי סלע:>
חלק היא כן גובה.
<היו"ר דוד רותם:>
עזבו אותי, היא לא גובה כלום. אני יוצא מהנחה שהיא לא גובה כלום – הם יושבים אצלי עכשיו בדיון אחר שאני אאפשר להם את העניין איך לגבות, מה לגבות וכו' – האשה נסעה ל-120 יום, מפסיקה לקבל, כמה כסף היא תשקיע לבוא לכאן ולנסוע אחרי שבועיים?
<יעקב אדרי:>
כמה זה? כמה באמת?

<היו"ר דוד רותם:>
כמה התשלום? יעקב אדרי, כמה התשלום שהיא מקבלת?

<יעקב אדרי:>
אני מאוד חושש. אני מוכרח להגיד לכם שדיברתי עם אנשים מהביטוח הלאומי שהם פשוט נחרדים מהחוק הזה. כאשר הוא לא מוגבל זו בעיה. כאשר יש הגבלות וסדר בעניין אני יכול להבין, אבל כאשר אותה גברת, שמגיעים לה מזונות – ואני חושב שהתיקון של 120 יום הוא נכון - - -
<פניה קירשנבאום:>
יעקב אדרי, הביטוח הלאומי - - -
<היו"ר דוד רותם:>
רגע. רגע. רגע.

<יעקב אדרי:>
תני לי לגמור.

<היו"ר דוד רותם:>
דקה, אני רוצה לשאול אותך שאלה.
<יעקב אדרי:>
אני הרי יודע מה את רוצה - - -

<היו"ר דוד רותם:>
120 יום. כמה פעמים אתה מציע להגביל את זה בשנה?

<יעקב אדרי:>
פעם אחת. 120 יום, וזהו. היה חודש. עכשיו אמרו "ארבעה חודשים". ארבעה חודשים זה בסדר. אני חושב שזה צריך להיות פעם בשנה, אחרת אנחנו נותנים פה פתח לניצול של כספי מזונות.
<פניה קירשנבאום:>
אתה אומר שהיא יכולה לצאת רק פעם בשנה?
<יעקב אדרי:>
היא יכולה לצאת כמה שהיא רוצה, פעם שנייה היא לא תקבל. 
<היו"ר דוד רותם:>
אתה אומר: תעשו את זה 120 יום ברציפות בשנה.

<קריאה:>
במצטבר.

<יעקב אדרי:>
הגבלה של שנה תעשה סדר וחוכמה בכל העניין הזה, שלא ינצלו את זה.

<היו"ר דוד רותם:>
סעיף 9א(ד), ממילא עושה את זה.
<יעקב אדרי:>
אגב, גם מצטבר לא מופיע.
<היו"ר דוד רותם:>
מה אתם אומרים על הכיוון?

<פניה קירשנבאום:>
אני לא אענה, כי חבל הזמן.

<יעקב אדרי:>
החוק הזה שלך, פאינה.
<פניה קירשנבאום:>
הוא מדבר על פעם אחת, אבל אני - - -

<היו"ר דוד רותם:>
לא פעם אחת. 120 יום פעם אחת. זאת אומרת, היא יכולה לצאת 20 פעם, פעם בחמישה ימים.
<יעקב אדרי:>
אפשר, זה לא מפריע.

<פניה קירשנבאום:>
זה לא מפריע לך? תשאל את הביטוח הלאומי.

<היו"ר דוד רותם:>
אני כבר שמעתי שבביטוח הלאומי אמרו שזו הצעה ראויה.

<יעקב אדרי:>
מה שמפריע לי ש-120 יום - - -
<פניה קירשנבאום:>
לא, לא, לא. תשאל את - - -

<היו"ר דוד רותם:>
רגע אחד, רבותי, אני לא מבין, אתם חושבים פה שזה - - -

<יעקב אדרי:>
אין לך בעיה פה, פאינה ואני מדברים.

<היו"ר דוד רותם:>
אתם יודעים שזה ועדת החוקה פה?
<יעקב אדרי:>
אני יודע.

<היו"ר דוד רותם:>
פה יש סדר. הביטוח הלאומי, הצעה ראויה, נכון?

<שלמה מור:>

בוקר טוב. באופן עקרוני אנחנו תומכים במתווה שמדבר על הגדלת מספר הימים, בכפוף למספר כזה או אחר של יציאות. אבל על מה שנאמר פה - - -
<היו"ר דוד רותם:>
אני לא מבין את הטענה הזאת.

<שלמה מור:>
באופן כללי.

<היו"ר דוד רותם:>
מה אכפת לך אם אני יוצא?

<פניה קירשנבאום:>
אמרת שהם נחרדו. 

<יעקב אדרי:>
- - -

<היו"ר דוד רותם:>
סליחה, פאינה קירשנבאום ויעקב אדרי.

<פניה קירשנבאום:>
אמרת שהם נחרדו.
<יעקב אדרי:>
אגב, אני מוכרח להגיד לכם שמי שדיברה אתי זאת מנכ"לית הביטוח הלאומי.

<היו"ר דוד רותם:>
תודה לך. פאניקה קירשנבאום ויעקב אדרי.

<קריאות:>
- - -

<היו"ר דוד רותם:>
תודה רבה לכם, אני לא מרשה לכם. 

<יעקב אדרי:>
- - -

<היו"ר דוד רותם:>
אין לך רשות דיבור.

<שלמה מור:>
מה שאנחנו אומרים זה כך - - -
<היו"ר דוד רותם:>
מה קורה אם אני יוצא עשר פעמים או יוצא פעם אחת?

<שלמה מור:>
אני אומר אדוני. קודם כול, אני רוצה להזכיר שאנחנו מדברים על גמלת קיום, גמלה שהזכאות לה מותנית במבחני הכנסה בדומה לחוק הבטחת הכנסה.

<קריאות:>
- - -

<היו"ר דוד רותם:>
דב חנין ופאינה קירשנבאום, אני מבקש משניכם. אני לא קורא לסדר פה, אני מוציא ישר.

<דב חנין:>
אני אצא לרגע לוועדת הכלכלה...

<שלמה מור:>
חוק המזונות נחקק עוד לפני חוק הבטחת הכנסה, והוא נועד לעזור באמת לאותן נשים שקשה להן מאוד להשיג את הכלכלה המינימלית עבורן ועבור ילדיהן. בא חוק הבטחת הכנסה והשלים את היריעה הזאת לכל יתר הקבוצות.

אחד התנאים הבסיסיים הוא, שאתה שוהה בארץ. זאת גמלת קיום – עניי עירך קודמים - על אחת כמה וכמה כשמדובר במזונות. הרי לשם מה אני משלם את המזונות? על מנת שהיא תכלכל את ילדיה. על-פי ההצעה, כפי שהיא מונחת היום, יוצאת אשה לעשרה חודשים, משאירה את הילד אולי אצל הסבתא - - - 

<היו"ר דוד רותם:>
עשרה חודשים?

<שלמה מור:>
אדוני, המציאות עולה על כל דמיון.
פניה קירשנבאום:
הגבלנו את זה, וכבר אין לך עשרה חודשים.

<שלמה מור:>
ההצעה, כפי שעברה בקריאה הראשונה, היתה ללא הגבלת זמן. כעת אנחנו מדברים על תקופות של 120 יום רצופות, כשבעצם, כמו שאמר אדוני, מגיעות לאותה תוצאה – 120 יום בחוץ-לארץ, שבוע בארץ; 120 יום בחוץ-לארץ, שבוע בארץ.
<היו"ר דוד רותם:>
כבר הסכמתי עם מה שאמר יעקב אדרי.
<שלמה מור:>
יופי. אם התקדמנו הלאה, ואנחנו מדברים על 120 יום בשנה, אדוני, מה שנשאר לדון בו זה כמה יציאות. ופה שלוש יציאות כמו בהבטחת הכנסה - - -
<היו"ר דוד רותם:>
מה זה עניינך? מה זה עניינך? אני לא מבין.

<גלי עציון:>
אפשר להעיר משהו?

<היו"ר דוד רותם:>
לא. לא.

<היו"ר דוד רותם:>
מה זה מעניין אותך? יצאתי עשר פעמים.
<שלמה מור:>
יש פה אינדיקציה. כשאדם יוצא המון פעמים לחוץ-לארץ קמה איזה חזקה שאומרת שכנראה יש לו יכולת כלכלית לעשות את זה.
<יעקב אדרי:>
אתה לא יכול לשלול בגלל זה את המזונות.

<שלמה מור:>
אני לא מתווכח על הנקודה הזאת, יותר עקרוני בעיני זה כמות הימים שהיא שוהה בחוץ-לארץ מאשר כמה פעמים היא יוצאת.

<היו"ר דוד רותם:>
לכן אני מוכן ללכת ל-120 יום בשנה - -

<פניה קירשנבאום:>
במצטבר.

<היו"ר דוד רותם:>
- - במצטבר. שתצא כמה שהיא רוצה.

רבותי, אתם משחקים את המשחק הזה בדרך מאוד משונה. מצד אחד, אתם יושבים אצלי ואומרים לי כך: אנחנו רוצים להעביר תקנות שעל אי-דיווח, על שינוי כתובת ומתן במרמה, יהיו קנסות מינהליים ענקיים, בלתי סבירים לחלוטין, אבל זה מה שאתם רוצים. ואתם מסבירים לי שגונבים אתכם ב-700 מיליון שקל בשנה. תגידו לי דבר אחר, כמה פה ירמו אתכם? אתה אומר שאין לך אפשרות פיקוח – האישה חייבת לדווח איפה היא נמצאת?
<שלמה מור:>
לדווח למי, אדוני? 
<היו"ר דוד רותם:>
לביטוח לאומי.

<שלמה מור:>
כניסות ויציאות אנחנו מקבלים באופן מובנה.

<היו"ר דוד רותם:>
אז יש דיווח.

<דב בארי:>
אם יורשה לי להגיד - - -

<היו"ר דוד רותם:>
כן, אדוני האוצר.

<דב בארי:>
כפי שאמר פה ידידי מהביטוח הלאומי הקצבה היא קצבה סוציאלית בסופו של דבר. לכם, כמחוקקים וכקובעי מדיניות, מאוד חשובה איזו אמירה תצא מתיקון החוק שאתם מציעים. לבוא ולהגמיש את הקריטריונים הקיימים זה משהו שגם בשיחות מול חברת הכנסת פאינה קירשנבאום, שהציעה את ההצעה הזאת, כבר אמרנו ונתנו את המרחב, ואמרנו: יש מקום אולי להגמיש קריטריונים. אבל מעבר לזה, לבוא ולקבוע שאותה אשה יכולה לשהות תקופה בלתי מוגבלת או מוגבלת בצורה מוגזמת, מבחינתנו זה דבר לא נכון. מה זה משדר? זה בא ואומר שאותה אשה לא צריכה להשתלב במדינה שבה היא חיה, היא לא צריכה להשתלב בשוק התעסוקה, היא יכולה להיות על כרטיס חופשי-חודשי לחוץ-לארץ. וזה פשוט לא נכון הקביעה הזאת.
<יעקב אדרי:>
אמרנו 120 יום בשנה.

<גלי עציון:>
אם היא תשב בארץ ולא תעבוד, זה בסדר?
<היו"ר דוד רותם:>
לא ביקשתי ממך ולא נתתי לך רשות. אני רוצה להבין. על מה אנחנו מדברים פה?
<דב בארי:>
אני אדגיש. אני אחדד את הנקודה עם ההצעה שהתפתחה בדקות האחרונות. כמו שאמרנו יש פה קצבה שהיא מותנית הכנסות. כך קבע המחוקק כשנקבע החוק הזה - - -
<היו"ר דוד רותם:>
כבר מזמן אמרנו שהמחוקק הוא לא דבר חכם - -
<דב בארי:>
בסדר.

<היו"ר דוד רותם:>
- -  כי המזונות הם בעצם מזונות ילדים, נכון?

<דב בארי:>
המזונות ניתנים לאשה למען המסגרת הביתית שלה.

<יעקב אדרי:>
לא. יש פסיקה שזה בעיקר לילדים. 
<דב בארי:>
לא. אם אני לא טועה, הפסיקה - - -

<יעקב אדרי:>
אני אביא לכם מהקשר הפסיקה. הפסיקה היא בעקבות - - -

<דב בארי:>
אם אני לא טועה, הפסיקה היא הפוכה.
<היו"ר דוד רותם:>
לא נכון. הפסיקה היא בדיוק כך. הרי כשני מתגרש מאשתי, אני עושה את ההסכם והיא מוותרת על מזונות הילדים, הילדים אחר-כך תובעים, והם מקבלים, כי המזונות שייכים לילדים.
<יעקב אדרי:>
רצו להבטיח את זה לילדים.

<דב בארי:>
כבוד היושב-ראש, לסוגיה המשפטית הזאת אין לי שום בעיה שהחבר פה ממשרד המשפטים יענה, אבל בראש ובראשונה כמו שיש לדמי המזונות האלה אחריות על הילדים, גם לאשה כמובן יש אחריות על הילדים. לאמא של הילדים יש אחריות עליהם. ולנו, אני חושב, צריכה להיות פה מטרה לבוא ולהגיד: ככל שהיא זכאית לקצבת המזונות, צריך לבדוק שהיא נמצאת בארץ, וזה על-ידי כך שאנחנו עושים מבחן הכנסות מקביל ועל-ידי כך שאנחנו רואים שהיא באמת שוהה בארץ. מעבר לזה, רוצים לקבוע יותר פעמים בחוץ-לארץ, אז אנחנו הצענו - - -
<היו"ר דוד רותם:>
הדרת נשים. זה דבר נורא מה שאתה אומר עכשיו.

<דב בארי:>
אני לא מציע פה הדרת נשים, ההיפך.
<היו"ר דוד רותם:>
אתה מציע הדרת נשים.

<דב בארי:>
להיפך, אני בא ואומר - - -
<היו"ר דוד רותם:>
אתה אומר לי שאם אני נוסע עם אשתי לחוץ-לארץ, הילדים שלי לא מטופלים.

<דב בארי:>
ההיפך, אני בא ואומר: רוצים לאשר לאשה הזאת לצאת יותר פעמים לחוץ-לארץ, צריך לבוא ולהגביל את זה לכך שהיא מועסקת, לכך שהיא עובדת בפני עצמה ומכלכלת את עצמה, כי זו הרי המטרה. השיקום הוא לא על-ידי הקצבה, וזה ברור לחלוטין, אני חושב, לכל היושבים פה סביב השולחן. אף אחד לא רוצה לשקם פה אנשים באמצעות הקצבה, ותו לא. השיקום הוא באמצעות ניהול אורח חיים עצמאי עד כמה שאפשר במסגרת שוק התעסוקה. מי שנמצאת כיום וחיה רק על סמך הקצבה בלבד, אז אמרנו: נגמיש פה את הקריטריון, נאפשר לה יציאה נוספת בשנה. אבל לדבר על הרחבה של מספר הימים ומספר הפעמים, פה כן יש מקום לבוא ולהגיד: בסדר, נרחיב את זה, בתנאי שאותה אשה משולבת בשוק התעסוקה.
<יעקב אדרי:>
מה מפריעים לך ארבעה חודשים פעם בשנה?

<דב בארי:>
אמרתי, אני רק אדגיש. כתוצאה מכך, ברור שהאשה הזאת לא נמצאת בשוק התעסוקה בישראל. המטרה שלנו היא לנסות לשלב אותה. מי שנזקקת לקצבאות, אין שום בעיה, בשביל זה הקצבה קיימת, אבל יש חשיבות הרבה יותר גדולה לבוא ולהגיד מה אנחנו משדרים פה. ואני אומר: בסדר, רוצים שהיא לא תהיה בשוק העבודה, אז בוא נגביל את זה. מי שכן בשוק העבודה, מי שכן מתקיימת, אין שום בעיה, ניתן לה את האפשרות ונגדיל לה את האפשרות, כי אנחנו יודעים שהיא עומדת בפני עצמה או משתדלת לעמוד בפני עצמה.
<פניה קירשנבאום:>
דמי המזונות, לפי מה שברור לכולם, באמת מגיעים לילדים. זה שכופפו את הנשים כרגיל, והכניסו את זה במסגרת שאתם קוראים לה "הבטחת הכנסה", זה כדי להגביל ולא לשלם לכולם, וכדי לפתור את הבעיה התקציבית שלכם, כי אחרת אולי הייתם צריכים לשלם כמה מיליונים אם לא הייתם משתמשים בקריטריונים של הבטחת הכנסה. וזה לא קשור האחד לשני. האחריות של הביטוח הלאומי היא לגבות את הכסף מהבעלים הסרבנים, ושהיא תעשה את זה, זה בכלל לא מעניין אותנו עכשיו כרגע. מבחינתי, אני קונה את ההצעה של הביטוח הלאומי, ואני מצטערת שלא דיברתי אתם קודם – 120 יום מתאים לי מאוד. ואם הם רוצים עד 120 יום במצטבר, ואם הם רוצים ב-120 יום להכניס עד ארבע פעמים, אז אני מוכנה גם ללכת עד ארבע פעמים ולגמור את הסיפור, אף-על-פי שבתפיסת העולם שלי, לא הייתי מגבילה את כמות ימי היציאה, כי דמי המזונות מגיעים לילדים. אישה יכולה לצאת לסוף-שבוע, לחזור, לטפל בילדים, היא יכולה לצאת עם הילדים בסוף-שבוע, ואין קשר האחד לשני.
<דב בארי:>
שני דברים. דבר ראשון, הביטוח הלאומי לא הציעו את ההצעה הזאת, הם פשוט דיברו לגופו של הדיון. תקן אותי אם אני טועה.
<שלמה מור:>
אתה לא טועה.

<דב בארי:>
דבר שני, לשיטתך, חברת הכנסת - - -

<פניה קירשנבאום:>
אמר יעקב אדרי שיצא – הנה הוא חזר – שהוא עצמו דיבר עם מנכ"לית הביטוח הלאומי, והיא אמרה לו "120 יום". לא פקיד, לא עורך-דין, אלא מנכ"לית הביטוח הלאומי. מה כבר יכול להיות יותר מזה?

<דב בארי:>
אני יודע מה הנציג פה של המוסד אמר. דבר שני, לשיטתך - - -

<היו"ר דוד רותם:>
אין שום בעיה, רבותי, את ה-120 יום אני הצעתי.

<יעקב אדרי:>
זה יעלה הרבה כסף למדינה. הרי הקדמתי בדברים שלי בהתחלה, והיושב-ראש קיבל את זה, גם פאינה קירשנבאום קיבלה את זה.
<היו"ר דוד רותם:>
את ה-120 יום אני הצעתי בתיאום עם חבר הכנסת הרצוג.

גלי עציון, רצית להגיד משהו.

<גלי עציון:>
רציתי קודם כול להזכיר לכולם שזה לא בדיוק חוק סוציאלי. אומנם ניסו להכפיף אותו להבטחת הכנסה, אבל זה לא הרציונל. יש הרבה מאוד נשים שהן נשים עובדות, שלא מצליחות לגבות כסף מהבעלים שלהן, והביטוח הלאומי משמש סוכן לצורך העניין. אם היא נוסעת וחוזרת 80 פעם, עדיין הביטוח הלאומי לפעמים גובה מהבעל, להבדיל מהבטחת הכנסה שזה פר סה בהגדרה תשלום מתוך קופת המדינה. קודם כול, זה הבדל דרמטי. בכלל העובדה שמביאים בחשבון את הכנסות האשה – פה מדברים לי על שיקום. התנהלות החוק היא בדיוק ההיפך משיקום כי היא מעודדת נשים לא לעבוד. הן עובדות עד הנקודה הזאת ולא יותר, כי אחרת הן לא תקבלנה כלום. אז אם מישהו רוצה לעשות רפורמה, זה רפורמה בנושא כמה הכנסות של האם תכללנה במבחן ההכנסה לצורך מזונות הילדים. 
<יעקב אדרי:>
ידידי מהאוצר, אתה מקשיב למה שהיא אומרת? מצד אחד אתם אומרים שהיא תשתלב. מצד שני אתם אומרים: אנחנו נגביל את השכר שלה.
<פניה קירשנבאום:>
אם את מרוויחה מעל 3,800 שקל, או 4,700 שקל, לא תקבלי - - -
<היו"ר דוד רותם:>
אנחנו עכשיו דנים בחוק אחר. הם יגידו מה שהם רוצים.

<גלי עציון:>
צריך להביא בחשבון שבחלק לא מבוטל מהמקרים, אומנם בהחלט לא מספיק, הביטוח הלאומי בכלל מקבל חזרה את הכספים האלה, שוב להבדיל מהבטחת הכנסה. אז אל תשבו פה ותתנו הרצאות על נשים. אגב, רוב הנשים הגרושות הן נשים עובדות, ואני יכולה להגיד לכם מניסיון ומידיעה שהרבה מהן היו עובדות יותר אם הביטוח הלאומי לא היה מגביל אותן. הן צריכות לבחור. ההצעה פה היא הצעה סבירה. היא מגבילה אפילו יותר מדי את זכות התנועה של אותן נשים, אבל בטח שאי-אפשר ללכת פחות ממנה. תודה.
<שי סומך:>
המצב החוקי היום שהתשלום לפי חוק המזונות הוא תשלום סוציאלי. זה תשלום שהסכום שלו הוא כמו הסכום של הבטחת הכנסה. יש מבחני הכנסה כמו בהבטחת הכנסה – הכנסות מרכוש, עבודה, פנסיה וכו'. יש הבדלים מסוימים, אבל הדמיון הרבה יותר גדול מהשוני בין שני ההסדרים. וכל שינוי לגבי חוק המזונות יעלה את השאלה – אלמנה או אם חד-הורית שמקבלת הבטחת הכנסה, למה התנאים שלה יהיו שונים? זה המצב היום.
<גלי עציון:>
היא יכולה לשלם.

<היו"ר דוד רותם:>
לא. סליחה, גלי עציון. תודה.

<שי סומך:>
אני רוצה להזכיר שבחוק הסוציאלי, חוק הבטחת הכנסה, יש הסדר לגבי הקשישים, שהוא הסדר לדעתי נדיב, הוא מאפשר שלוש יציאות, עד 72 ימים. הקשישים לא צריכים להשתלב בשוק העבודה, לא מצפים מהם שישתלבו בשוק העבודה. ולכן לדעתי כשקובעים את ההסדר היום, צריך לקבוע אותו לאור ההסדר לגבי קשישים. אני לא חושב שהמצב של גרושות צריך להיות יותר טוב מהמצב של הקשישים.

<היו"ר דוד רותם:>
אתה צודק. קודם כול נפתור את הבעיה של הנשים, ואחר-כך נצמיד את הקשישים אליהם.
<שי סומך:>
אדוני, חוקים משנים גם התנהגות. זה לא ממש יורד, שליש יורד או רבע יורד. חוק סוציאלי לא צריך להינתן לאדם ששליש מהשנה נמצא בחוץ-לארץ, זה גם משנה את ההתנהגות.
<היו"ר דוד רותם:>
120 יום זה שליש מהשנה?

<שי סומך:>
כן, שלושה חודשים. רבע, סליחה.

<היו"ר דוד רותם:>
תודה.

<קריאות:>
שליש. שליש. שליש.

<דורית ואג:>
120 יום זה ארבעה חודשים.
<שי סומך:>
שליש יורד. צריך להביא את זה בחשבון, גם לגבי הנשים הגרושות וגם לגבי הקשישים.

דבר אחרון. דיברו כאן על הנושא למי שייכת הקצבה, אז היו כמה פסקי דין אזוריים שחלקם סתרו אחד את השני. הנושא כיום נדון בבית הדין הארצי לעבודה, ויש גם התייצבות יועץ בהליך הזה. אני מקווה שבקרוב תינתן הכרעה בשאלה הזאת.

<היו"ר דוד רותם:>
יש בלי סוף פסיקה של בית המשפט העליון. 
<שי סומך:>
לגבי חוק המזונות?

<תמי סלע:>
- - - לגבי המזונות.

<היו"ר דוד רותם:>
מה זה מזונות. זו זכות של הילדים באופן ברור, וזו לא זכות של האשה.
<שי סומך:>
לגבי התשלום לפי חוק המזונות, השאלה נדונה היום בבית הדין הארצי לעבודה, ואני מקווה שההכרעה תינתן בקרוב.

<דב בארי:>
הנתון שבו דובר, שהרבה מהנשים הן נשים עובדות, אדרבה, זה מחזק את הטיעון שלי שבו אני אומר שאין שום בעיה. מי שעובדת, נאפשר לה, ניתן לה את הגמישות. יש לה משפחה בחוץ-לארץ שהיא רוצה לבקר, אין שום בעיה, כי אני יודע שהיא עומדת בפני עצמה, היא משתדלת והיא משולבת בשוק העבודה. ולכן זה מחזק את הטיעון, ובטח אם זה מרבית הנשים, ועל כן הצעת החוק או התיקון מכניס את מרבית הנשים. מעבר לזה גם בהצעתי, ואני חוזר ואומר, אפשר בעניין של מי שאינה עובדת, כן לקבוע הקלה מסוימת, אבל משהו שמבחינתי ואני חושב שמבחינת היושב-ראש צריך להיות טיפה יותר מידתי, ולא לאפשר שהות כזאת ארוכה בחוץ-לארץ.
<יעקב אדרי:>
זאת אומר, אתה מתנגד לארבעה חודשים, אם אני מבין נכון.

<דב בארי:>
נכון.

<יעקב אדרי:>
אמרנו ארבעה חודשים פעם בשנה.

<דב בארי:>
דרך אגב, קיים מנגנון. בסופו של דבר, מי שאינה עובדת לצורך העניין, יש מקום לקבוע – כיום היא יכולה לצאת פעם בשנה - - -
<מאירה בסוק:>
אם היא מפסיקה לעבוד, היא לא תוכל לנסוע?

<היו"ר דוד רותם:>
לא נתתי רשות לדבר. אני מבקש לא להתערב לי בדיון.

<דב בארי:>
אפשר להקל על מי שאינה עובדת, ובמסגרת הזאת לבוא ולהגיד שמי שאינה עובדת תוכל לצאת פעמיים בשנה, ומי שכן עובדת, לקבוע הסדר זהה למה שקיים היום אצל הקשישים. שם נמצא הרציונל לדעתי.

<היו"ר דוד רותם:>
יש לי הצעה, זה יהיה 120 ימים רצופים במצטבר לשנה.
<תמי סלע:>
במצטבר, לא רצופים.

<עקב אדרי:>
יש הבדל בין רצופים למצטבר.

<היו"ר דוד רותם:>
במצטבר 120 יום לשנה. אני לא מגביל את מספר היציאות, אני לא משנה אם היא עובדת או לא עובדת. זו הצעתי לכם. אתם יכולים להפיל את ההצעה שלי כי הקואליציה תגבה אתכם. אין שום בעיה.
<יעקב אדרי:>
אדוני היושב-ראש, אני תומך בהצעה שלך.

<היו"ר דוד רותם:>
משרד האוצר מחזיק את הקואליציה בגרון.

<יעקב אדרי:>
הם מחזיקים אותך, לא אותי.
<היו"ר דוד רותם:>
אותי, נכון. אותי, אני מודה. אבל זה עובד הדדי.

<אורי מקלב:>
אדוני היושב-ראש, כשאתה אומר "120 יום במצטבר", זה יכול להיות גם 120 יום ברצף?
<היו"ר דוד רותם:>
כן. מה אכפת לי?

<אורי מקלב:>
אז מה זה התוספת "ויותר ממחצית הימים באותו חודש"? אם כך, זה לכאורה מיותר.
<תמי סלע:>
אם למשל היא יצאה ב-31 לחודש, אז באותו חודש לא יישלל. 
<היו"ר דוד רותם:>
אם היא יצאה ב-31 לחודש, ישלמו באותו חודש.

<אורי מקלב:>
חשוב לך 120 יום, מה זה משנה אם זה מחצית?
<היו"ר דוד רותם:>
זה משנה, כי אני רוצה לדעת באיזה חודש אתה לוקח לה. אם היא יצאה ב-31 לחודש, אתה תתחיל לספור לה מה-1 לחודש הבא.
<אורי מקלב:>
זה לא חודשים, זה ימים. זה 120 יום.
<היו"ר דוד רותם:>
התשלום הוא חודשי.

<דב בארי:>
א', ועדת השרים לענייני חקיקה ביקשה מאתנו לבוא עם נוסח ולנסות לתאם, וזה מה שאנחנו מנסים לעשות פה. למען הסר ספק, בדיונים הקודמים שנערכו בשבועות האחרונים יחד עם היועצת המשפטית של הוועדה, בהצעה של משרד האוצר, אם אני לא טועה גם של הביטוח הלאומי וגם של משרד המשפטים, גיבשנו איזו הצעה פחות נדיבה ממה שאני הצעתי פה על דעת עצמי - -
<יעקב אדרי:>
מה ההצעה שלכם? לא הבנתי.

<דב בארי:>
שנייה.
- - שוב, ללא תמיכה של הביטוח הלאומי וללא תמיכה של משרד המשפטים. חשוב לי להדגיש שזו כרגע הצעה שאני מציע, ואני מקווה שאני אוכל לשכנע גם את הביטוח הלאומי וגם את משרד המשפטים לתמוך בה. זו הצעה יותר נדיבה ממה שהצענו לפני - - -

<יעקב אדרי:>
מה ההצעה?

<פניה קירשנבאום:>
מה ההצעה שלך?

<דב בארי:>
אמרתי. לגבי מי שאינה עובדת, לאפשר לה לצאת פעמיים בשנה, שזה פעם אחת יותר. לגבי מי שעובדת, ואנחנו מקווים שזה מרבים הנשים, לאפשר לה הסדר זהה מבחינת מספר היציאות והימים שיש לקשישים היום בחוק.

<יעקב אדרי:>
למה אתה מגביל? אתה אומר לאדם: אתה יוצא רק פעמיים בשנה - - -

<גלי עציון:>
צריך מחלקה שלמה רק כדי לבדוק את זה.

<היו"ר דוד רותם:>
סליחה. אני מבקש לא להפריע. מדברים פה, רוצים להגיע להסכמות. לא צריך את החימום שלך.

<אורי מקלב:>
לא הבנתי עד לרגע זה את הקשר בין העבודה לבין השהות בחוץ-לארץ. יכולים להיות בדיוק מקרים הפוכים – בגלל שהיא לא עובדת, היא צריכה יותר – היא באה להורים שלה יותר עם הילדים, אולי הבעל נמצא בחוץ-לארץ. מה זה קשור?

<היו"ר דוד רותם:>
חבר'ה, אם אתם שואלים אותי, יש פה זרוע נחושה – לאוצר ולביטוח הלאומי יש את הקואליציה, הם יראו. זה העניין. הם רק שוכחים שלא לכל דבר צריך את הקואליציה ואפשר להשתמש בקואליציה, זה הכול. בסדר, רבותי, זה תלוי בכם.

<תמי סלע:>
אני רוצה להעיר הערה, אם אפשר. אם ההצעה מדברת על 120 ימים במצטבר בשנה, כן צריך לבחון לגבי איזה חודש זה שולל. 
<אורי מקלב:>
אני אשאל אותך אחרת, מתי עושים את החשבון? אחרי שנה אפשר לעשות.

<תמי סלע:>
האם מדברים על שלילה בכל אותה שנה, בחודשים מסוימים, בחודשים של היציאה והכניסה?
<היו"ר דוד רותם:>
בחודשים שהיא לא בארץ.
<תמי סלע:>
שהיא יצאה ונכנסה?

<אורי מקלב:>
אדוני, אתה יכול למנוע מנשים לקבל מזונות? הן צריכות לקבל את זה באופן רצוף. אם יתברר בסוף השנה שאותה אשה שהתה יותר מ-120 יום, אז צריך לנכות לה או לגבי התשלומים הבאים. אם ניתן שבכל נסיעה ינכו לה, ובסוף יחזירו לה, יכול להיות חודשים שלא יהיה במה לשלם.

<קריאה:>
לא יהיה לה מה לאכול.

<אורי מקלב:>
לא יהיה לה מה לאכול. לכן אסור לנו במצב הזה לאשר. אנחנו צריכים 120 יום שסופרים בסוף. אם יתברר שהיא היתה יותר מ-120 יום, אז יש חוב.

<היו"ר דוד רותם:>
אני לא אוכל לגבות את החוב הזה. יש להם הרי הצעת חוק שדנו בה לא מזמן, לגבי העניין של גביית חובות והקנסות המינהליים וכו'. מכיוון שזה לא עומד להיות מאושר בשנתיים הקרובות, זה לא יהיה בסוף.

<אורי מקלב:>
אדוני אם לא תאשר - - -

<היו"ר דוד רותם:>
אם האשה היתה 120 יום בחוץ, אחרי 120 יום היא מפסיקה לקבל.

<אורי מקלב:>
מה יקרה ב-120 יום? היא לא היתה שלושה שבועות - - -
<היו"ר דוד רותם:>
את ה-120 יום היא תקבל.
<פניה קירשנבאום:>
עד 120 יום היא מקבלת.

<היו"ר דוד רותם:>
ב-120 יום היא מקבלת.

<אורי מקלב:>
זה מה שצריך להגיד בפירוש. אם לא נגיד את זה בפירוש בחוק, הם לא יעשו כך. הם ינכו כל פעם, ורק אם יצטבר בסוף - - -
<היו"ר דוד רותם:>
לא, לא, לא.

<בתיה כהן:>
השאלה אם אתם מתכוונים שבחודש שבו מלאו 120 יום, זה החודש שהיא לא תקבל?

<תמי סלע:>
שהיא תפסיק לקבל.

<היו"ר דוד רותם:>
שהיא תפסיק לקבל. כן. אחרי שהיא היתה 120 יום היא תפסיק לקבל עד סוף השנה.
<בתיה כהן:>
אני מנסה לתרגם לשפה מעשית, כי אנחנו נצטרך להפעיל את זה.
<תמי סלע:>
יכול להיות של-120 יום היא תגיע בחודש האחרון של השנה, ואז בפועל היא תקבל עבור כל השנה.
<היו"ר דוד רותם:>
היא קיבלה עבור כל - - -

<דב חנין:>
על יתרת השנה שאחרי.
<אורי מקלב:>
אשה שהתה יותר מ-120 יום, היא לא תקבל רק על היום ה-121, או שהיא כבר לא תקבל בכלל על כל ה-120? זאת השאלה המרכזית.
<פניה קירשנבאום:>
היא לא תקבל מ-120 יום והלאה.

<תמי סלע:>
אחרי שמלאו 120 יום לשהייה בחוץ-לארץ במצטבר היא לא תקבל להמשך אותה שנה.

<אורי מקלב:>
הפירוש הוא שאדם יהיה כל השנה בחוץ-לארץ, יקבל מתוך השנה ארבעה חודשים אפילו שהוא לא נמצא פה בכלל. אפילו שהוא לא חוזר, לא נמצא פה, הוא לא גר פה.

<היו"ר דוד רותם:>
זה עבור ארבעת החודשים הראשונים. פעם אחת צריכה היא לקבל ואחר-כך זה מפסיק, אז היא לא תקבל עוד פעם.

<אורי מקלב:>
היא תגיע ליום אחד, היא תקבל פעם אחת, ואחרי זה כל השנה היא תהיה בחוץ-לארץ - - -
<היו"ר דוד רותם:>
אז היא לא תקבל.
<אורי מקלב:>
ארבעה חודשים היא כן תקבל.

<פניה קירשנבאום:>
זה לא המקרה. פה אנחנו לא מדברים על המקרים שבאים לפה בשביל לקבל את הגמלה המסכנה הזאת של 2,500 שקלים. אנחנו מדברים על נשים שגרות פה, ואלה שביטוח לאומי אמור לגבות עבורן דמי מזונות.
<אורי מקלב:>
את גורמת לזה שאשה שלא גרה פה, תקבל עבור ארבעה חודשים. 

<פניה קירשנבאום:>
מי שלא גרה פה, היא גרה בחוץ-לארץ, העלות של הכרטיס להגיע לפה תהיה יותר גבוהה מדמי המזונות שהיא מקבלת לארבעת החודשים האלה.

<אורי מקלב:>
פעם בשנה אדם מגיע לארץ.

<פניה קירשנבאום:>
ההגעה הזאת לארץ תעלה לה יותר מדמי המזונות שהיא מקבלת.
<היו"ר דוד רותם:>
רבותי המציעים, אתם צריכים להחליט לאן אנחנו הולכים.
<דב חנין:>
גברתי היועצת המשפטית, אני שומע את ההצעה הזאת. אני רק רוצה להבין מה המצב כרגע. 

<תמי סלע:>
ראשית, היא יכולה לצאת 60 יום ברצף ליציאה אחת.
<דב בארי:>
60 יום מינוס יומיים.

<תמי סלע:>
יציאה שנייה שוללת ממנה עבור חודש היציאה וחודש החזרה, וגם אם היא נמצאת חודש מלא היא לא מקבלת עבור אותו חודש. זה המצב הנוכחי. אין ספק שההצעה שהוצעה פה משפרת מאוד את המצב.
<פניה קירשנבאום:>
מה משפרת, שזה פעמיים אבל 30 יום?
<תמי סלע:>
לא. קודם דובר על כך שלגבי נשים שאינן עובדות תוסף יציאה אחת נוספת, בלי להוריד את מספר הימים, ולגבי נשים שכן עובדות, ואני לא יודעת איזה חלק מבין הנשים, אבל  - - -
<פניה קירשנבאום:>
בדרך כזאת המזונות באמת הופכים להבטחת הכנסה, כי אז הם מפרידים ואומרים: אלה באמת הבטחת הכנסה, אלה לא.

<תמי סלע:>
היתה גם הצעה שעלתה להחיל, בלי להבחין בין נשים עובדות לנשים שאינן עובדות, את המנגנון שקיים היום לגבי הקשישים, שזה מאפשר שלוש יציאות ובמצטבר 72 ימים ושלילה רק מהיציאה הרבעית. רק צריך לשים לב שבמנגנון הזה, ברגע שיש יציאה רביעית לחוץ-לארץ, נשלל עבור כל החודשים שהיתה יציאה קודמת, בשונה מהמנגנון שקיים היום לגבי נשים.
<קריאה:>
- - -

<תמי סלע:>
כלומר, ברגע שיש יציאה רביעית לחוץ-לארץ, עבור כל חודש על יציאה וכניסה קודמות ישללו את הזכאות.

<פניה קירשנבאום:>
אני לא יודעת מאיפה את לוקחת את ההצעה הזאת. זה בכלל לא מה שהוצע.
<תמי סלע:>
משרד המשפטיים עכשיו העלה.

<פניה קירשנבאום:>
אני לא משרד המשפטים, אני עדיין לא עובדת אצל משרד המשפטים.

<היו"ר דוד רותם:>
רבותי, סליחה. אני רוצה להבין דבר אחד. הם לא מוכנים ל-120 יום מצטברים בלי הגבלה של המספר. מה אתם הייתם רוצים? אני מבין שגם דיברתם אתם.

<פניה קירשנבאום:>
בשיחות ש - - -

<היו"ר דוד רותם:>
אני רוצה שתביני, אני לא חייב לגמור היום.

<פניה קירשנבאום:>
אני יודעת.

<היו"ר דוד רותם:>
אני יכול לדחות את זה.

<פניה קירשנבאום:>
אני כן רוצה שאנחנו נתקדם עם החוק הזה.

<היו"ר דוד רותם:>
אני לא אדחה את זה להרבה זמן. זה לא תקנות ביטוח לאומי – אותן אני אדחה להרבה זמן. את לשכת עורכי דין זרים של משרד האוצר – אני אדחה להרבה זמן. לזה אני אמצא מהר מאוד תאריך.

<דב חנין:>
אדוני היושב-ראש, ברשותך, ההצעה שהצעת יחד עם היועצת המשפטית היא הצעה מאוד-מאוד שקולה ומאוזנת. התלבטתי לגבי ההצעה הזאת אתמול בלילה, כי יש בה בהחלט נסיגות מסוימות מהעמדה העקרונית שלנו, אבל אני חושב שהיא ייצרה מנגנון מאוד-מאוד מעשי ומאוד מתון. ואני מאוד מתפלא שנציגי משרדי הממשלה לא מקבלים את ההצעה הזאת, כי היא נראית לי מאוד שקולה, מאוד הגיונית, מאוד מאוזנת. מדובר פה על כסף קטן, אבל על התעקשות עקרונית שאני לא מצליח להבין מאיפה היא באה.

<פניה קירשנבאום:>
קודם כול, אני לא מוכנה שזה יהיה מהפעם השלישית, אלא מהפעם הרביעית. מהפעם הרביעית והלאה. לא דובר על פעם שלישית ופעם רביעית, אלא הסיכום אתי היה ארבע פעמים, ומהפעם הרביעית, אם היא יוצאת, אז מנוכה, ובמצטבר דיברנו על 72 יום ולא דיברנו על שום דבר אחר. אם זה מקובל, ואם לא רוצים לחזור, כי הם רוצים עכשיו לפתוח עוד פעם דיון, בואו נדחה ונעשה דיון נוסף. אם מוכנים ללכת להצעה הזאת, אפשר להצביע מבחינתי.

<היו"ר דוד רותם:>
כן, רבותי. שמעתם את ההצעה – 120 יום, ארבע פעמים.
<שלמה מור:>
היא אמרה 72 ימים. 
<היו"ר דוד רותם:>
אמרת 72 ימים? טוב, אני לא שומע. כשיש לי דברים בראש, אני לא שומע דברים.

<שלמה מור:>
ככל שהדברים חופפים למה שנעשה בהבטחת הכנסה, זה מאוד מקל על קבלת ההצעה.
<תמי סלע:>
היא אומרת שזה לא בדיוק חופף. 
<שלמה מור:>
אין שלילה רטרואקטיבית.

<תמי סלע:>
היא מציעה ארבע פעמים ולא שלוש.

<דב חנין:>
ובלי שלילה רטרואקטיבית.

<פניה קירשנבאום:>
ובלי שלילה רטרואקטיבית.

<שי סומך:>
גם בהבטחת הכנסה אפשר לצאת שלוש פעמים.
<תמי סלע:>
היא אומרת: ארבע פעמים.
<פניה קירשנבאום:>
אנחנו אומרים: ארבע פעמים ובלי שלילה רטרואקטיבית.

<תמי סלע:>
הדגשתי מה המנגנון לקשישים, והיא בדיוק רצתה לדייק ולהגיד שזה לא מה - - -

<פניה קירשנבאום:>
זה לא מה שסוכם.

<תמי סלע:>
היא מדברת על ארבע יציאות, שכולם יבינו על מה מדברים.

<היו"ר דוד רותם:>
תודה רבה, רבותי. אני דוחה את הדיון. אני אזמין אתכם לדיון מחודש. תודה רבה, הישיבה נעולה.
<הישיבה ננעלה בשעה 12:15.>
